section_heading: Hajduk
paragraph_text: Vjekoslav Ivanišević jedan je od četvorice (ili petorice) splitskih studenata, osnivača HNK Hajduka. Ideja o osnivanju kluba nastala je u praškoj pivnici U Fleků, nakon što su odgledali susret tamošnjih klubova "Sparte" i "Slavije". Kao osnivači navode se uz njega još i Fabjan Kaliterna, Lucijan Stella, Ivan Šakić, a po nekima i Vladimir Šore. U ljeto 1908. Ivanišević, Kaliterna, Stella, Šakić i Stjepan Lovrić prvi su put na Kraljevoj njivi demonstrirali nogomet kao igru. Na Kraljevoj njivi koja se prije koristila kao vojni poligon austro-ugarske vojske nastat će prvi stadion kluba Hajduk. Klub je osnovan 13. veljače 1911. kada je prihvaćena dozvola za rad kluba. Pravila kluba napisana su u splitskoj kavani "Troccoli". Prvi predsjednik kluba postao je dr. Kruno Kolombatović. Vjekoslav Ivanišević bio je sudac na prvim utakmicama Hajduka.